Virallinen lehti nro C 402 , 22/12/1998 s. 0011



KIRJALLINEN KYSYMYS E-0426/98 esittäjä(t): Esko Seppänen (GUE/NGL) komissiolle (24. helmikuuta 1998) Aihe: Sikaruton aiheuttamista vahingoista ja niiden korvaamisesta Sikarutto on kotieläintauti, jonka vuoksi on jouduttu teurastamaan satoja tuhansia sikoja eri maissa. Sikaruton esiintymistä on vaikea estää. Kysynkin nyt mihin toimenpiteisiin komissio on ryhtynyt sikaruton vaikutusten rajoittamiseksi? Mikä on komission arvio siitä, kuinka paljon taloudellista vahinkoa taudista on aiheutunut karjankasvattajille ja kuinka suuren osuuden näistä tappioista EU on korvannut? Komission jäsenen Franz Fischlerinkomission puolesta antama vastaus (6. toukokuuta 1998) Yhteisössä annettiin sisämarkkinoiden luomisen yhteydessä kattava joukko eläinten terveyttä koskevia säädöksiä, joista yksi on yhteisön toimenpiteistä klassisen sikaruton torjumiseksi annettu neuvoston direktiivi 80/217/ETY(1). Asiaa koskevan lainsäädännön mukaisesti jäsenvaltioilla on vastuu saattaa voimaan klassisen sikaruton ja muiden merkittävien eläintautien ehkäisyyn, torjuntaan ja hävittämiseen tähtäävät säännökset. Komissio varmistaa, että toimenpiteitä sovelletaan täysimääräisesti ja asianmukaisesti, ja vaatii tarvittaessa täydentäviä toimenpiteitä. Eläinlääkintäalan tiedekomitean ja yhteisön vertailulaboratorion asiantuntijat avustavat komissiota klassiseen sikaruttoon liittyvissä toimissa. Komissio on kuitenkin tietoinen siitä, että kyseinen epidemia on ollut vakava muutamissa jäsenvaltioissa viimeisten 14 kuukauden aikana, ja tästä syystä on toteutettu joukko erityistoimenpiteitä ja -toimia. Komissio ja jäsenvaltiot tarkastelevat klassisen sikaruton epidemiologista tilannetta kaksi kertaa kuukaudessa kokoontuvassa pysyvässä eläinlääkintäkomiteassa. Komissio on tehnyt joukon pysyvän eläinlääkintäkomitean lausuntojen mukaisia päätöksiä suojatoimenpiteistä, joita on sovellettava taudin leviämisen estämiseksi Alankomaissa, Espanjassa ja Saksassa tai muihin maihin. Komissio tekee jäsenvaltioissa säännöllisiä tarkastuksia varmistaakseen, että lainsäädäntöä sovelletaan asianmukaisesti. Komissio on myös vahvistanut erityisiä päätöksiä ja asetuksia taatakseen jäsenvaltioille riittävän rahoitustuen taistelussa tautia vastaan ja toteutettujen toimenpiteiden taloudellisiin seuraamuksiin vastaamisessa. Komissio järjesti 6. - 7. huhtikuuta 1998 tieteellisen kokouksen, jossa käsiteltiin vielä ratkaisematonta ongelmaa klassisen sikaruton esiintymisestä edelleen villisioissa joillakin Saksan, Italian ja Ranskan alueilla. Tätä kysymystä käsitellään myöhemmin pysyvässä eläinlääkintäkomiteassa ja eläinlääkintäalan tiedokomiteassa tähän mennessä toteutettujen toimenpiteiden riittävyyden tarkastelemiseksi. Epidemiasta johtuvia taloudellisia menetyksiä on vaikea arvioida tarkasti. Jäsenvaltioiden on maksettava korvausta taudin puhjetessa toteutettavista sikojen pakkoteurastuksista. Yhteisö korvaa 50 prosenttia näistä kustannuksista (arvio yhteisön maksamista korvauksista vuonna 1997: 116, 8 miljoonaa ecua). Komissio on tehnyt myös useita päätöksiä taudin vaivaamissa jäsenvaltioissa toteutettavista erityisistä markkinatukitoimenpiteistä. Yhteisö korvaa 70 prosenttia näistä toimenpiteistä (yhteisön osuus vuonna 1997: 497,59 miljoonaa ecua). (1) EYVL L 47, 21.2.1980.